
RAPORT  COMUN

asupra propunerii legislative privind modificarea şi completarea Legii nr.4/2008 privind prevenirea şi combaterea 

violenţei cu ocazia competiţiilor şi a jocurilor sportive 


1. În conformitate cu prevederile art.95 din Regulamentul Camerei Deputaţilor, republicat, prin adresa nr. Plx. 224/29 mai 2012, Comisia pentru învăţământ, ştiinţă, tineret şi sport şi Comisia pentru apărare, ordine publică şi siguranţă naţională au fost sesizate, spre dezbatere şi avizare în fond, cu propunerea legislativă pentru modificarea şi completarea Legii nr.4/2008 privind prevenirea şi combaterea violenţei cu ocazia competiţiilor şi a jocurilor sportive. 

La întocmirea prezentului raport, Comisiile au avut în vedere: avizul favorabil al Consiliului Legislativ, avizul negativ al Comisiei juridice, de disciplină şi imunităţi, avizul negativ al Comisiei pentru administraţie publică, amenajarea teritoriului şi echilibru ecologic, precum şi Punctul de vedere al Guvernului. 

Propunerea legislativă are ca obiect de reglementare modificarea şi completarea Legii nr. 4/2008 privind prevenirea şi combaterea violenţei cu ocazia competiţiilor şi jocurilor sportive, în sensul introducerii unor măsuri suplimentare şi a unor noi interdicţii în vederea combaterii violenţei pe stadioane.
2. În conformitate cu prevederile art. 61 şi 63 din Regulamentul Camerei Deputaţilor, republicat, Comisiile au dezbătut proiectul de lege în şedinţe separate. 
La şedinţele Comisiei pentru învăţământ, ştiinţă, tineret şi sport din 26 martie şi 23 aprilie 2013 au fost prezenţi 19 deputaţi din totalul de 29 membri ai acesteia.
La dezbaterea propunerii legislative, în cadrul şedinţei Comisiei pentru învăţământ, ştiinţă, tineret şi sport, au participat ca invitaţi, în conformitate cu prevederile art. 54 şi 55 din Regulamentul Camerei Deputaţilor, republicat: domnul Cristian Cosmin – secretar de stat şi doamna Carmen Tocală – secretar de stat  în cadrul Ministerului Tineretului şi Sportului; domnul Marian Avram – şef serviciu şi domnul Cosmin Chesaru – ofiţer specialist în cadrul Jandarmeriei Române 
În urma dezbaterilor, cu 15 voturi pentru respingere şi 4 abţineri, Comisia pentru învăţământ, ştiinţă, tineret şi sport propune Plenului Camerei Deputaţilor respingerea proiectului de lege.
La şedinţa Comisiei pentru apărare, ordine publică şi siguranţă naţională din 13 iunie 2012 au fost prezenţi 19 deputaţi din totalul de 23 membri ai acesteia. 

La dezbaterea propunerii legislative, în cadrul şedinţei Comisia pentru apărare, ordine publică şi siguranţă naţională, a participat ca invitat, în conformitate cu prevederile art. 54 şi 55 din Regulamentul Camerei Deputaţilor, republicat, domnul col. Aurel Moise – şeful Departamentului pentru ordine publică al Jandarmeriei Române. 
 
În urma dezbaterilor, Comisia pentru apărare, ordine publică şi siguranţă naţională, cu unanimitate de voturi, propune Plenului Camerei Deputaţilor, respingerea proiectului de lege

3. Potrivit prevederilor art. 75 alin. (1) din Constituţia României, republicată, şi ale art. 92  alin. (9) pct.1 din Regulamentul Camerei Deputaţilor, Camera Deputaţilor este  Cameră decizională. 


Senatul, în calitate de primă Cameră sesizată, a respins această propunere legislativă în şedinţa din 21 mai 2012.


4. În raport de obiectul şi conţinutul său, propunerea legislativă face parte din categoria legilor organice, potrivit prevederilor art.73 din Constituţia României, republicată.


5. În urma dezbaterilor, Comisia pentru învăţământ, ştiinţă, tineret şi sport şi Comisia pentru apărare, ordine publică şi siguranţă naţională au hotărât să propună Plenului Camerei Deputaţilor respingerea proiectului de lege din următoarele considerente:

- măsura suplimentară privind pregătirea unei unităţi de jandarmi competente teritorial să intervină în caz de nevoie se suprapune peste atribuţiile deja reglementate în Legea nr.550/2004 privind organizarea şi funcţionarea Jandarmeriei Române, conform cărora aceasta execută misiuni de asigurarea a ordinii publice cu ocazia mitingurilor, marşurilor, demonstraţiilor, procesiunilor, acţiunilor de pichetare, acţiunilor promoţionale, comerciale, manifestărilor cultural-artistice, sportive, religioase, comemorative, precum şi a altor asemenea activităţi care se desfăşoară în spaţiul public şi care implică aglomerări de persoane;

- infracţiunea propusă la art. 20 a fost deja prevăzută la art. 321 odată cu modificarea Legii nr. 4/2008 prin Legea nr. 10/2012, iar norma cuprinsă la art. 37 nu respectă nici legea penală, nefiind reglementată instituţia pedepsei suplimentare, nici normele de tehnică legislativă; 


- prevederile de la litera f) nou introdusă la art. 22 contravin art. 23 alin. (13) din Constituţia României, republicată. Astfel, la sediul poliţiei, jandarmeriei sau poliţiei de frontieră se vor prezenta numai suporterii faţă de care s-a dispus măsura interzicerii accesului la competiţii şi jocuri sportive. 

